**Karen Mathea Gulbrandsdatter Thomle** (31. mai 1874 - 15. mai 1962), gift Lunde fra 1923, var jordmor og en av stifterne av Den norske jordmorforening i 1908.

Liv og virke
------------

Thomle startet privat jordmorpraksis i Huitfeldts gate i Kristiania (dagens Oslo) i 1898, da hun første gang annonserte i Aftenposten. Hun har jevnlig annonser om virksomheten i hovedstadsavisene fra da og til 1923, fra ulike adresser i området rundt Vika. En del av jordmødrenes arbeidsoppgaver var å melde dødfødsler til gjeldende menighet. Thomle står som melder til Garnisonsmenigheten ved Akershus festning ved dødfødsel i 1906.

Da Jordmorforeningen ble stiftet 1908, ble Karen Thomle valgt inn i styret som revisor, et verv hun hadde til og med 1916. I 1920 ble hun varasekretær i foreningen. Hun var formann i Osloforeningen i 13 år, og var blant annet opptatt av jordmødrenes pensjon.

Barselhjemutstillingen
----------------------

Thomle var aktivt med komiteen som organiserte Barselhjemutstillingen som Katti Anker Møller hadde tatt initiativet til i 1915. Utstillingen viste at morsrollen, kvinnehelse og spedbarnsstell var offentlige anliggender, ikke noe som bare hørte hjemme i den private sfæren. Den ble først vist i Bøndernes Hus i Kristiania våren 1916, og senere andre steder i landet. Den skulle også bidra til innsamling av penger til å opprette Barselhjem for å trygge mor og barns helse i barseltiden.

I en reportasje i ukebladet Urd om Barselhjemutstillingen ble «Jordmoravdelingen» beskrevet. Der var et ideelt rom for fødende kvinner stilt ut: «et lyst, vennlig rum i skinnende hvitt», men det var ikke dette som gjorde inntrykk på artikkelforfatteren. Det var «Elendighetshjemmet». Utstillingskomiteen hadde hentet innboet til dette hjemmet fra et arbeiderhjem på Sagene. Som betaling hadde komiteen kjøpt inn helt nye møbler og utstyr til dette hjemmet. Thomle beskrev arbeiderhjemmet i bladet: «Kjøpt og bragt hit akkurat som det stod og var». Opptakten var at jordmoren var blitt tilkalt for å hjelpe til ved fødselen. Hun ble sjokkert over å se den elendigheten der fødselen skulle skje. Kvinnen satt i skitne omgivelser, omgitt av sine små barn. Mannen var fraværende: «bare søndagshatten hans og den halvskidne snippen paa hylden fortæller at ogsaa *han* eksisterer».

Familieliv
----------

Karen Thomles foreldre var Gulbrand Andersen Thomle (1830-1916) og Inger Mathea Baggerud (1839-1917) på Thonvold Nordre i Nordre Land.

Hun avsluttet trolig sin praksis som jordmor da hun giftet seg i 1923. Ektemannen var grosserer Johs P. Lunde (1870-1939) (døpt Paul Johannes, kalt Jannis), bosatt på eiendommen Solbakken (Ormsundveien 49) på Ormøya og eier av sko- og lærvarefirmaet Peder Lunde. Han hadde også slekt i Nordre Land. Paret var velstående, dro på utenlandsferier til Frankrike, Italia og Verdensutstillingen i New York i 1939. De hadde hytte i Valdres.

Referanser
----------

1. 1 2 3   www.digitalarkivet.no[Hentet fra Wikidata]
2. ↑  *Den Norske Jordmorforening 50 år*. Lillestrøm: Akershus Arbeiderblads trykkeri. 1958.
3. ↑  «Karen Thomle Ministerialbok for Garnisonsmenighetens prestegjeld 1905-1914». Besøkt 3. februar 2021.
4. ↑  Hagevold, Anna (1958). *Den Norske Jordmorforening 50 år*. Lillestrøm. s. 35, 44, 45.
5. 1 2  Stenhamar, Halldis (1928). *Katti Anker Møller : en kvinnes sociale arbeide gjennem 30 år*. Oslo: Det norske arbeiderpartis forlag.
6. ↑  A.B. (1916). «Barselhjemutstillingen». *Urd*.
7. ↑  «Folketelling 1891 for 0538 Nordre Land herred». Besøkt 26. februar 2021.
8. ↑  «Karen Mathea Thomle Klokkerbok for Nordre Land prestegjeld, Nordsinni sokn 1905-1929». Besøkt 3. februar 2021.
9. ↑  Riege, Jacob (1924). *Kristiania forretningsstand i 300 år*. Helge Erichsens forlag. s. 216.
10. ↑  Opplyst av familien, e.post 10. februar 2021.